CELEX: 62020TN0198
Language: el
Date: 2020-03-30 00:00:00
Title: Υπόθεση T-198/20: Προσφυγή της 30ής Μαρτίου 2020 — Shindler κ.λπ. κατά Συμβουλίου

15.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/40
            
         
      Προσφυγή της 30ής Μαρτίου 2020 — Shindler κ.λπ. κατά Συμβουλίου
      (Υπόθεση T-198/20)
      (2020/C 201/54)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: Harry Shindler (Porto d’Ascoli, Ιταλία) και εννέα άλλοι προσφεύγοντες (εκπρόσωπος: J. Fouchet, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει εξ ολοκλήρου την απόφαση (ΕΕ) 2020/135 του Συμβουλίου της 30ής Ιανουαρίου 2020 σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, καθώς και τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας και τα παραρτήματά της,
                  επικουρικώς
               
            
                  —
               
               
                  να ακυρώσει μερικώς την απόφαση (ΕΕ) 2020/135 του Συμβουλίου της 30ής Ιανουαρίου 2020 σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, καθώς και τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, κατά το μέρος που οι πράξεις αυτές εισάγουν αυτόματη και γενική διαφοροποίηση, χωρίς κανέναν απολύτως έλεγχο αναλογικότητας, μεταξύ των πολιτών της Ένωσης και των υπηκόων του Ηνωμένου Βασιλείου από 1ης Φεβρουαρίου 2020, και, επομένως, να ακυρώσει, μεταξύ άλλων, την παράγραφο 6 του προοιμίου και τα άρθρα 9, 10 και 127 της συμφωνίας αποχωρήσεως,
                  κατά συνέπεια
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στο σύνολο των δικαστικών εξόδων, συμπεριλαμβανομένης της δικηγορικής αμοιβής ύψους 5 000 ευρώ.
               
            
         Λόγοι ακυρώσεως
      
      Προς στήριξη της προσφυγής οι προσφεύγοντες προβάλλουν δεκατρείς λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 106α της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας (Ευρατόμ). Συναφώς, οι προσφεύγοντες φρονούν, μεταξύ άλλων, ότι ο βρετανικός λαός δεν ψήφισε για την αποχώρηση του Ηνωμένου Βασιλείου από την Ευρατόμ και ότι έπρεπε να έχει τηρηθεί η προβλεπόμενη τυπική διαδικασία σχετικά με την αποχώρηση του Ηνωμένου Βασιλείου από τον οργανισμό αυτό.
               
            
                  2.
               
               
                  Με τον δεύτερο λόγο προβάλλεται διαδικαστική πλημμέλεια όσον αφορά τη φύση της τελικής συμφωνίας. Οι προσφεύγοντες υποστηρίζουν συναφώς ότι η απόφαση περί συνάψεως της συμφωνίας αποχωρήσεως είναι παράνομη, καθόσον παρέχει στην Ένωση «εξαιρετική οριζόντια αρμοδιότητα» για τις διαπραγματεύσεις τις σχετικές με τη συμφωνία αποχωρήσεως και θίγει, ως εκ τούτου, την κατανομή των αρμοδιοτήτων μεταξύ της Ένωσης και των κρατών μελών, καθιστώντας αδύνατη τη σύναψη μικτής συμφωνίας και αποκλείοντας, κατά τον τρόπο αυτό, την επικύρωση από τα κράτη μέλη της τελικής συμφωνίας.
               
            
                  3.
               
               
                  Με τον τρίτο λόγο προβάλλεται παράβαση του άρθρου 127 της Συμφωνίας για τον Ευρωπαϊκό Οικονομικό Χώρο (ΕΟΧ), καθόσον δεν τηρήθηκε η διαδικασία που προβλέπει το άρθρο αυτό για την καταγγελία της εν λόγω Συμφωνίας, παράλειψη λόγω της οποίας η προσβαλλόμενη απόφαση βαρύνεται, κατά τους προσφεύγοντες, με διαδικαστική πλημμέλεια και πρέπει να ακυρωθεί.
               
            
                  4.
               
               
                  Με τον τέταρτο λόγο προβάλλεται παράλειψη διενέργειας ελέγχου αναλογικότητας σε σχέση με την απώλεια της ιθαγένειας της Ένωσης για ορισμένες κατηγορίες Βρετανών πολιτών. Οι προσφεύγοντες φρονούν ότι η προσβαλλόμενη απόφαση πρέπει να ακυρωθεί, διότι δεν έλαβε υπόψη την αδυναμία διαφόρων κατηγοριών Βρετανών υπηκόων να ψηφίσουν κατά το δημοψήφισμα της 23ης Ιουνίου 2016 με αντικείμενο τη συμμετοχή του Ηνωμένου Βασιλείου στην Ευρωπαϊκή Ένωση, και συγκεκριμένα: όσων είχαν ασκήσει το δικαίωμά τους ελεύθερης κυκλοφορίας εντός της Ένωσης και απουσίαζαν από τη βρετανική επικράτεια επί δεκαπέντε και πλέον έτη, των υπηκόων των υπερποντίων χωρών και εδαφών, των αγγλονορμανδικών νήσων και των βρετανικών νήσων, καθώς και των κρατουμένων Βρετανών υπηκόων.
               
            
                  5.
               
               
                  Με τον πέμπτο λόγο προβάλλεται παραβίαση της δημοκρατικής αρχής, των αρχών της ίσης μεταχειρίσεως, της ελεύθερης κυκλοφορίας, της ελευθερίας εκφράσεως και της χρηστής διοικήσεως. Οι προσφεύγοντες υποστηρίζουν, μεταξύ άλλων, ότι η προσβαλλόμενη απόφαση αντιβαίνει στην έννομη τάξη της Ένωσης, η οποία καθιερώνει την αρχή της ίσης μεταχειρίσεως όλων των πολιτών, καθώς και στην έννομη τάξη που απορρέει από την Ευρωπαϊκή Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών.
               
            
                  6.
               
               
                  Με τον έκτο λόγο προβάλλεται παράβαση των άρθρων 52 ΣΕΕ, 198, 199, 203 και 355 ΣΛΕΕ όσον αφορά τις βρετανικές υπερπόντιες χώρες και εδάφη. Οι προσφεύγοντες φρονούν ότι, δεδομένου ότι δεν στηρίζεται στην κατάλληλη νομική βάση, ήτοι το άρθρο 203 ΣΛΕΕ, η προσβαλλόμενη απόφαση, η οποία έχει εφαρμογή στις βρετανικές υπερπόντιες χώρες και εδάφη, είναι παράνομη και πρέπει να ακυρωθεί.
               
            
                  7.
               
               
                  Με τον έβδομο λόγο προβάλλεται ότι με την απόφαση της 30ής Ιανουαρίου 2020 δεν λήφθηκε υπόψη το καθεστώς του Γιβραλτάρ και ότι το άρθρο 3 της συμφωνίας αποχωρήσεως παραβιάζει το διεθνές δίκαιο και, ειδικότερα, το δικαίωμα αυτοδιάθεσης των λαών.
               
            
                  8.
               
               
                  Με τον όγδοο λόγο προβάλλεται παράβαση του άρθρου 4 ΣΛΕΕ, καθόσον η προσβαλλόμενη απόφαση δεν τήρησε την αρχή της κατανομής των αρμοδιοτήτων μεταξύ της Ένωσης και των κρατών μελών, με αποτέλεσμα, λαμβανομένου υπόψη του καθεστώτος που έχει επιφυλαχθεί στο Γιβραλτάρ, να πρέπει να ακυρωθεί.
               
            
                  9.
               
               
                  Με τον ένατο λόγο προβάλλεται παραβίαση των αρχών της ασφάλειας δικαίου και της προστασίας της δικαιολογημένης εμπιστοσύνης. Συναφώς, οι προσφεύγοντες υποστηρίζουν, μεταξύ άλλων, ότι η προσβαλλόμενη απόφαση επιφέρει οριστικώς την απώλεια των δικαιωμάτων μόνιμης διαμονής τα οποία απέκτησαν μετά από πέντε έτη συνεχούς διαμονής σε κράτος μέλος, χωρίς να έχουν προβλεφθεί οι συγκεκριμένες συνέπειες της απώλειας αυτής και, προ πάντων, χωρίς να έχει διενεργηθεί έλεγχος αναλογικότητας.
               
            
                  10.
               
               
                  Με τον δέκατο λόγο προβάλλεται προσβολή του δικαιώματος στον σεβασμό της ιδιωτικής και οικογενειακής ζωής, το οποίο διασφαλίζει η Ευρωπαϊκή Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών. Οι προσφεύγοντες υποστηρίζουν ότι η προσβαλλόμενη απόφαση θίγει τα δικαιώματά τους στην ιδιωτική και οικογενειακή ζωή, στο μέτρο που τους αφαιρεί την ιθαγένεια της Ένωσης και, ως εκ τούτου, το δικαίωμά τους να διαμένουν ελεύθερα σε κράτος μέλος του οποίου δεν είναι μεν υπήκοοι, αλλά στο έδαφος του οποίου έχουν δημιουργήσει την οικογενειακή τους ζωή.
               
            
                  11.
               
               
                  Με τον ενδέκατο λόγο προβάλλεται προσβολή του δικαιώματος του εκλέγειν και εκλέγεσθαι των Βρετανών υπηκόων στις δημοτικές και ευρωπαϊκές εκλογές. Κατά τους προσφεύγοντες, το άρθρο 127 της συμφωνίας αποχωρήσεως αντιβαίνει στο άρθρο 18 ΣΛΕΕ και στα άρθρα 20 και 21 του Χάρτη των Θεμελιωδών Δικαιωμάτων της Ευρωπαϊκής Ένωσης. Επομένως, η προσβαλλόμενη απόφαση πρέπει να ακυρωθεί στο μέτρο κατά το οποίο επικυρώνει συμφωνία που περιλαμβάνει διάταξη εισάγουσα διάκριση μεταξύ Βρετανών πολιτών.
               
            
                  12.
               
               
                  Με τον δωδέκατο λόγο προβάλλεται ότι η συμφωνία αποχωρήσεως συνεπάγεται αυτόματη και γενική διαφοροποίηση μεταξύ των πολιτών της Ένωσης και των υπηκόων του Ηνωμένου Βασιλείου, χωρίς να έχει διενεργηθεί έλεγχος αναλογικότητας σε σχέση με την ιδιωτική και οικογενειακή ζωή των Βρετανών από 1ης Φεβρουαρίου 2020. Στο πλαίσιο του λόγου αυτού, οι προσφεύγοντες υποστηρίζουν ότι η απώλεια της ιθαγένειας της Ένωσης δεν μπορεί να είναι αυτόματη και γενική, ότι θα έπρεπε να έχει προηγηθεί in concreto εκτίμηση των σχετικών συνεπειών και ότι, ελλείψει τέτοιας εκτιμήσεως, η προσβαλλόμενη απόφαση πρέπει να ακυρωθεί.
               
            
                  13.
               
               
                  Ο δέκατος τρίτος λόγος αφορά τον συνδυασμό των άρθρων 18, 20 και 22 ΣΛΕΕ με το άρθρο 12 της συμφωνίας αποχωρήσεως. Οι προσφεύγοντες φρονούν ότι η διάκριση που εισάγει το άρθρο 127 της συμφωνίας αποχωρήσεως παραβιάζει την κατά το άρθρο 18 ΣΛΕΕ απαγόρευση οποιασδήποτε διακρίσεως λόγω ιθαγένειας.